Koulurakentamista elinkaarimallilla - Talotekniikka-lehti
Koulurakentamista elinkaarimallilla
13.8.2019 05:25
Koulu ympäristönä asettaa rakentamiselle monenlaisia haasteita: uudet oppimismenetelmät tarvitsevat entistä joustavampia ja toiminnallisempia tiloja, joiden pitää kestää aikaa jopa vuosikymmenien päähän.
Koulurakennus kaipaa aktiivista ja omistautunutta ylläpitoa myös käytön aikana, ja esimerkiksi sisäilmaongelmiin pitää puuttua ajoissa.
Näihin haasteiseen vastaa elinkaarimalli. Perinteisestä kilpailutuksesta poiketen elinkaarimallissa rakentaja on mukana heti suunnitteluvaiheessa ja vastaa paitsi rakentamisesta myös rakennuksen ylläpidosta.
Käytännössä koulun tilaaja – kunta tai kaupunki – saa yhdellä sopimuksella toimivan rakennuksen esimerkiksi 20 vuodeksi ennakkoon tiedossa olevalla hinnalla. Elinkaarimalli sopiikin erityisen hyvin koulujen kaltaiseen julkiseen rakentamiseen, koska käyttötarve on pitkäaikainen eikä tiloissa ole vaihtuvia vuokralaisia.
”Eräs rehtori kommentoikin, että on niin helppoa, kun tietää kenelle soittaa eikä tarvitse yksin miettiä, että nyt ei ilmanvaihto pelaa tai saippua on loppu.”
Yhteistyöllä onnistuneita ratkaisuja
Kuopiossa elinkaarikouluja on toteutettu kolmessa hankkeessa. Vuonna 2011 valmistuivat Puijonsarven koulu ja Martti Ahtisaaren koulu ja seuraavana vuonna Puijonlaakson päiväkoti sekä Rajalan koulun peruskorjaus.
Pohjantien koulun peruskorjaus valmistui 2013. Vuonna 2017 päätökseen tuli toisen elinkaarisopimuksen mukaisesti Jynkän alakoulu, vuonna 2018 Karttulan yhtenäiskoulu ja päiväkoti.
Espoossa puolestaan on toteutettu elinkaarimallilla koulujen peruskorjauksia ja laajennuksia. Tällä hetkellä hankekokonaisuuksia on meneillään kaksi.
Ensimmäinen kokonaisuus on valmistumassa vaiheittain: Kirstin koulu valmistuu syyslukukaudelle ja Viherlaakson koulu ja lukio on korjausvaiheessa. Toiseen kokonaisuuteen kuuluvat Tuomarilan ja Laajalahden koulut ovat suunnitteluvaiheessa, ja niiden rakentamisvaihe alkaa syksyllä 2019.
Entistä huolettomampaa ja turvallisempaa koulutietä on rakennettu ja rakennetaan Espoon ja Kuopion lisäksi lukuisilla muillakin paikkakunnilla. Lopputuloksena on poikkeuksellisia elinkaarimallilla toteutettuja kokonaisuuksia, jotka palvelevat asukkaita aina päiväkodista ylioppilaaksi.
Hankkeiden mittakaava mahdollistaa monipuolisen suunnittelun.
”Elinkaarikouluissa yhdistyy yleensä monenlaisia tiloja. Oppimistilojen ja liikuntasalien lisäksi tyypillistä on toteuttaa kokonaisuuteen myös muita käyttäjän toimintoja, kuten kirjasto tai neuvola sekä monipuolisia oheiskäytön mahdollisuuksia”, Soikkeli sanoo.
Elinkaarimallin lisäksi YIT tekee kouluhankkeita myös perinteisillä urakkamalleilla. Yksi onnistuneista hankkeista on Tietotie 6:een tehty käyttötarkoituksen muutos. Vanhaan toimistokiinteistöön avautuu uusi Otaniemen lukio, joka otti ensimmäiset opiskelijansa vastaan nyt elokuussa.
Otaniemen lukio on osa Tietotie 6 -hanketta, jossa YIT:n ja HGR Property Partnersin yhteisyritys Regenero* saneerasi Espoon Tietotie 6:ssa sijaitsevan toimistorakennuksen koulu- ja toimistotiloiksi. Tietotie 6 -hankkeen muutos- ja purkutyöt aloitettiin vuonna 2017 ja varsinaiset saneeraustyöt keväällä 2018.
Toimitilat avautuivat käyttöön jo alkuvuodesta 2019, mutta hanke saa varsinaisen päätöksensä lukiolaisten aloittaessa koulun elokuussa.
”Korjausrakentamisen kohteeksi Tietotie 6 on poikkeuksellisen laaja ja isokokoinen hanke. Käyttötarkoituksen muutos toimistotilasta kouluksi on ollut mielenkiintoinen ja palkitseva”, kertoo Tero Aaltonen YIT:n Toimitilat-segmentistä.